Θεματική Ενότητα 1

Άννα Δριμή
Β1
Υπεύθυνος Καθηγητής: Γ. Καπετανάκης

# Πρέπει ο Χριστιανός να έχει είδωλα και εικόνες;

Με βάση τα κείμενα της Θεματικής ενότητας συμπεραίνουμε αν οι Χριστιανοί πρέπει να χρησιμοποιούν και να έχουν εικόνες και είδωλα. Διαβάζοντας λοιπόν τα κείμενα, πιστεύω ότι ο Χριστιανός δεν θα έπρεπε να έχει και να προσκυνάει είδωλα, αλλά θα έπρεπε να έχει εικόνες.

Ο άνθρωπος χρησιμοποιεί είδωλα για να εξευμενίσει τις εξωτερικές δυνάμεις και τους κινδύνους. Πιστεύω ότι δεν θα έπρεπε να χρησιμοποιούμε είδωλα, καθώς στην πραγματικότητα δεν μας βοηθούν ούτε μας προσφέρουν κάτι και ούτε μας φέρνουν κοντά στον Θεό. Αντίθετα, μας απομακρύνουν από αυτόν αλλά και γενικότερα από την κοινωνική μας ζωή. Επίσης, η χρήση ειδώλων, αποτελεί μία θεοποίηση του ανθρώπου και διαφόρων ιδεολογιών ως μοναδική λύση στα προβλήματα της καθημερινής ζωής, κάτι που δεν μπορεί να απομακρύνει τους κινδύνους και τις δυσκολίες. Επιπλέον, σύμφωνα με το τρίτο και το τέταρτο κείμενο, οι δημιουργοί ειδώλων θέλουν να κερδίσουν κάτι μέσα από την ειδωλολατρία, εκμεταλλευόμενοι τους φόβους και τις ζωές των ανθρώπων και όσοι λατρεύουν αυτά τα είδωλα θα έπρεπε και αυτοί να αισθάνονται ντροπή και τρόμο.

Η ύπαρξη εικόνων είναι ένα θετικό στοιχείο και πρέπει να υπάρχουν στη χριστιανική θρησκεία. Αρχικά, μέσα από την ιστορία του Άβγαρου, βλέπουμε ότι έγινε απεικόνιση του Ιησού με τη δική του θέληση και ύστερα, ο βασιλιάς θεραπεύτηκε από την ασθένεια του και απέκτησε βαθύτερη πίστη σε αυτόν και στον Θεό. Λατρεύουμε τις εικόνες, όχι για το υλικό τους, αλλά για αυτό που απεικονίζουν. Επίσης, οι εικόνες αποτελούν μια μορφή τέχνης που έχει σκοπό την δοξολογία, την εξύμνηση και την ανάμνηση των παθημάτων του Ιησού Χριστού. Τέλος, με τα εικονίσματα τιμάμε τα πάθη του Ιησού αλλά και την Ανάσταση του, με την οποία νίκησε τον θάνατο.

Συνοψίζοντας, πιστεύω ότι η λατρεία ειδώλων δεν είναι κάτι το θετικό που θα έπρεπε να έχει ένας Χριστιανός στη ζωή του, καθώς τα είδωλα δεν μπορούν να του προσφέρουν κάτι σημαντικό, ενώ τον απομακρύνουν από τον ίδιο τον Θεό και από τη θρησκεία του. Αντίθετα, ο Χριστιανός πρέπει να έχει εικόνες, γιατί αυτές μπορούν να τον φέρουν πιο κοντά στον Θεό, ενώ τον βοηθούν να καταλάβει, να τιμήσει και να δοξολογήσει τα πάθη του Ιησού.